CELEX: C2006/294/113
Language: el
Date: 2006-12-02 00:00:00
Title: Υπόθεση T-268/06: Προσφυγή της 22ας Σεπτεμβρίου 2006 — Ολυμπιακή Αεροπορία Υπηρεσίες κατά Επιτροπής

2.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 294/55
            
         Προσφυγή της 22ας Σεπτεμβρίου 2006 — Ολυμπιακή Αεροπορία Υπηρεσίες κατά Επιτροπής
   (Υπόθεση T-268/06)
   (2006/C 294/113)
   Γλώσσα της προσφυγής: η ελληνική
   Διάδικοι
   
      Προσφεύγουσα: Ολυμπιακή Αεροπορία Υπηρεσίες Α.Ε. (Εκπρόσωποι: Π. Ανέστης, T. Soames, G. Goeteyn, S. Mavrogenis, M. Pinto de Lemos Fermiano Rato, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   
               —
            
            
               να ακυρωθεί, σύμφωνα με τα άρθρα 230 και 231 ΕΚ, η επιβολή του ανωτάτου ποσού 668.783.057 δρχ. που προβλέπει το άρθρο 1 της απόφασης της Επιτροπής E(2006)1580 τελικό, της 26ης Απριλίου 2006, ως προς την αποζημίωση που νομίμως δικαιούται η προσφεύγουσα για την περίοδο μεταξύ 11 μέχρι και 14 Σεπτεμβρίου 2001,
            
         
               —
            
            
               να ακυρωθεί το άρθρο 2 της προσβαλλόμενης απόφασης, σύμφωνα με το οποίο οι αποζημιώσεις που καταβλήθηκαν στην προσφεύγουσα δεν συμβιβάζονται με την κοινή αγορά,
            
         
               —
            
            
               να καταδικαστεί η Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφυγή στρέφεται κατά της απόφασης της Επιτροπής Ε(2006)1580 τελικό, της 26ης Απριλίου 2006, σχετικά με το καθεστώς κρατικής ενίσχυσης C 39/2003 (πρώην ΝΝ 119/2002) το οποίο έθεσε σε εφαρμογή η Ελλάδα υπέρ των αερομεταφορέων λόγω ζημιών που υπέστησαν από τις 11 εώς τις 14 Σεπτεμβρίου 2001.
   Πρώτον, η προσφεύγουσα ισχυρίζεται ότι η Επιτροπή, συμπεραίνοντας ότι η χορηγηθείσα οικονομική ενίσχυση για την επανόρθωση των ζημιών που προέκυψαν μετά τη 14η Σεπτεμβρίου 2001 δεν συνδέεται άμεσα με το κλείσιμο του εναέριου χώρου των Ηνωμένων Πολιτειών λόγω των τρομοκρατικών επιθέσεων της 11ης Σεπτεμβρίου 2001, και συνεπώς αποτελεί κρατική ενίσχυση ασυμβίβαστη με τον κοινή αγορά, προέβη σε πρόδηλο σφάλμα εκτιμήσεως των σχετικών πραγματικών περιστατικών και συνεπώς σε παραβίαση του Άρθρου 87(2)(β) ΕΚ.
   Εν κατακλείδι, η προσφεύγουσα επικαλείται ότι η παντελής έλλειψη αιτιολογίας ως προς τους λόγους απόρριψης των επίμαχων αποζημιώσεων συνιστά παραβίαση ουσιώδους τύπου η οποία καθιστά την απόφαση ακυρωτέα.